**Հ Ի Մ Ն Ա Վ Ո Ր ՈՒ Մ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2004 ԹՎԱԿԱՆԻ ԱՊՐԻԼԻ 29-Ի N 1008-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտերի ընդունման անհրաժեշտությունը.**

«Հայաստանի Հանրապետության կառավարության 2004 թվականի ապրիլի 29-ի N 1008-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) ընդունման անհրաժեշտությունը բխում է ՀՀ Հակակոռուպցիոն կոմիտեի շենքերը որպես պետական պահպանության ենթակա պետական մարմինների շենքերի ցանկում ընդգրկելու հրամայականից:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

Նախագծի ընդունումը չի բխում ռազմավարական փաստաթղթերից:

**Ընթացիկ իրավիճակը և խնդիրները.**

Հարկ է նշել, որ 2007 թվականին ձևավորված ՀՀ հատուկ քննչական ծառայությունն ընդգրկված է Հայաստանի Հանրապետության ոստիկանության կողմից պահպանության ենթակա պետական մարմինների շենքերի ու շինությունների ցանկում:

Հակակոռուպցիոն կոմիտեի մասին օրենքը 23.10.2021 թվականին ամբողջությամբ ուժի մեջ է մտել, որի ուժով լուծարվել է ՀՀ հատուկ քննչական ծառայությունը:

Պետք է նշել, որ ՀՀ կառավարության 2021 թվականի հոկտեմբերի 21-ի «Գույք հետ վերցնելու և ամրացնելու մասին» 1744-Ա որոշման 2-րդ և 3-րդ կետերի համաձայն՝

ա. Հատուկ քննչական ծառայության գործունեության դադարեցման արդյունքում Հատուկ քննչական ծառայությանն ամրացված Հայաստանի Հանրապետության սեփականությունը հանդիսացող՝ քաղ. Երևան, Արաբկիր վարչական շրջանի Վ. Վաղարշյան 13 ա հասցեում գտնվող 1050855,09 հազ. դրամ սկզբնական և 693564,4 հազ. դրամ մնացորդային արժեքով, 1798,97 քառ. մետր մակերեսով շենք շինությունը և դրա օգտագործման ու սպասարկման համար հատկացված 0,06098 հեկտար hողամասն ամրացնել Հակակոռուպցիոն կոմիտեին։

բ. Հայաստանի Հանրապետության արդարադատության նախարարությանն ամրացված Հայաստանի Հանրապետության սեփականությունը հանդիսացող՝ քաղ. Երևան, Մոսկովյան 1 հասցեում գտնվող՝ 1 714600 դրամ սկզբնական արժեքով 1934.8 քառ. մետր մակերեսով վարչական շենքը և դրա օգտագործման ու սպասարկման համար հատկացված 0.067667 հեկտար հողամասը հետ վերցնել Հայաստանի Հանրապետության արդարադատության նախարարությունից և ամրացնել Հակակոռուպցիոն կոմիտեին:

Հաշվի առնելով այն հանգամանքը, որ վերը նշված շենք շինություններն արդեն իսկ ամրացված են ՀՀ հակակոռուպցիոն կոմիտեին՝ առաջարկվում է պետական պահպանության շենքերի ցանկում ընդգրկել ՀՀ Հակակոռուպցիոն կոմիտեին պատկանող շենքերը:

Հարկ է ընդգծել, որ մինչև Հակակոռուպցիոն կոմիտեի համար նոր շենքի կառուցումը Հակակոռուպցիոն կոմիտեն իր գործունությունն իրականացնելու է ապակենտրոնացված ձևով տարբեր հասցեներում (ք. Երևան, Վաղարշյան 13ա և ք. Երևան, Մոսկովյան 1)՝ ք. Երևան, Վաղարշյան 13ա հասցեի շենքային պայմանների ոչ բավարար մեծությամբ պայմանավորված:

Հաշվի առնելով վերոգրյալը՝ առաջարկվում է որպես պետական պահպանության շենք ՀՀ հատուկ քննչական ծառայության փոխարեն ընդգրկել Հակակոռուպցիոն կոմիտեի շենքերը՝ իր երկու հասցեներով՝ ք. Երևան, Վաղարշյան 13ա և ք. Երևան, Մոսկովյան 1:

**Առաջարկվող կարգավորման բնույթը.**

Նախագծով առաջարկվում է ՀՀ հատուկ քննչական ծառայության շենքի փոխարեն որպես պետական պահպանության շենքեր ընդգրկել Հակակոռուպցիոն կոմիտեի երկու հասցեներում գտնվող շենքերը՝ ք. Երևան, Վաղարշյան 13ա և ք. Երևան, Մոսկովյան 1:

**Ակնկալվող արդյունքը.**

Նախագծի ընդունմամբ ակնկալվում է որպես պետական պահպանության շենքերի ցանկում ընդգրկել նաև Հակակոռուպցիոն կոմիտեի երկու հասցեներում (ք. Երևան, Վաղարշյան 13ա և ք. Երևան, Մոսկովյան 1) գտնվող շենքերը:

**Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունմամբ Հայաստանի Հանրապետության պետական բյուջեի եկամուտներում և ծախսերում փոփոխություններ չեն սպասվում:

**Նախագծի մշակման ընթացքում ներգրավված ինստիտուտները և անձինք.**

Նախագիծը մշակվել է Հայաստանի Հանրապետության հակակոռուպցիոն կոմիտեի կողմից: